Ангел Попов
Сън

chitanka.info

Далечна болка се обади

и ми напомни, че съм жив.

Бе сякаш стих от Леопарди,

но може би бе друг мотив.

Сънувах някакви неясни,

неразплетаеми слова,

куплети дъхави и сластни

като косената трева.

Звучаха странно стиховете.

Прокрадваха в сърцето скръб.

Навярно плачеше поета

над някой минал образ скъп.

Четях в забрава, в упоение

и както спях насън открих,

че аз съм този, който стене

над неродения си стих.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.